1972 елның 24 маенда Казакъ ССР Караганды өлкәсе Мичурин районы Изумрудный авылында туган. Изумрудный мәктәбен (1989, көмеш медальгә), Е.А. Букетов исемендәге Караганды университетының математика факультетын (1994), И.Н. Ульянов исемендәге Сембер дәүләт педагогия унииверситеты педагогика кафедрасы аспирантурасын (2003) тәмамлаган. 1995 елга кадәр Изумрудный авылы мәктәбендә математика укыта. 1995 елдан Сембер өлкәсенә күчеп кайткан һәм берничә ел Сембер өлкәсе Майна һәм Сембер районнары авыл мәктәбендә укытучы булып эшләгән, 1999 елдан Сембер районы Шумовка мәктәбе директоры вазифасын башкарган. 2002 елдан Сембер агробизнес институтында икътисад укытучысы. 2004 елдан Сембер өлкәсе мәгариф хезмәткәрләренең белемен камилләштерү һәм яңадан әзерләү институтынңда эшли, проректор. 2016 елның апреленнән Сембер өлкәсе мәгърифәт һәм система инновацияләре үзәге башлыгы. 2016 елның декабреннән 2017 елның мартына кадәр (4 ай) Сембер өлкәсе мәгариф һәм фән министры. 2017 елның мартыннан сәләтле балалар белән эшләү буенча «Талант һәм уңыш» федераль фондының «Сириус» белем бирү үзәгенең төбәк бүлекчәсе җитәкчесе.